LidanRubinov/Halacha-QA huggingface dataset:
שאלה: תשובת המקלל את הרבים: הרמב"ם אומר במקרה שאדם קילל את הרבים, אי אפשר לו לעשות תשובה גמורה כיוון שלא קילל אדם ידוע כדי שישאל ממנו כפרה. ראשית כל, למה לו לרמב"ם לכתוב דבר כזה שאי אפשר לעשות תשובה גמורה? הרי זה מייאש את מי שרוצה להתקרב ולתקן. אולי היה עדיף להשמיט הלכה זו? הרי אני חושב שבלאו הכי אם אני לעולם לא אוכל לעשות תשובה גמורה, אז למה לי לטרוח!אני לא מעוניין בתשובה חלקית, אני לא מרגיש נח עם הרעיון הזה.אני לא מסוגל לקבל זאת. זו מחשבה כל כך לא נוחה שמנקרת תדיר בראשי. לא מספיק מה שיש לבן אדם מוסר כליות אמיתי על מעשיו שגם אינו יכול לשוב בתשובה גמורה? אם כך, אז לא נכון מה שכל הרבנים אומרים כל הזמן שתשובה מועילה על הכל, ושכל דבר אפשר לתקן. לא נכון! הראיה מנידון דידן!. אני הייתי רוצה להבין מה זה אומר שאי אפשר לעשות תשובה גמורה? אני מבין ויודע שיש דרגות בתשובה, אבל האם זה אומר שבכל זאת כיוון שהתשובה לא גמורה או לא היתה בדרגה גבוהה מספיק ידונו את האדם אחרי 120 על אותם עניינים? אולי הוא יחזור בגלגול נוסף? מה בכל זאת צריך ויכול אדם לעשות על מנת לתקן אם דבר או קילל על קבוצות, חוגים, עדות וכו'? לצערי, כמה שהדבר הזה מצוי. מדברים על עדות, חוגים, קבוצות, ארגונים ולא יודע מה. מכלילים ומדברים כאילו שכולם אותו דבר. זה ממש נורא ואיום כמה שבן אדם צריך לשמור את הפה שלו. מראש ויישר כח,
תשובה: חכמים אומרים את דבריהם לא בכדי ליאש את האדם אלא בכדי להתריע על חומרת הדבר. האמירה שתשובה לא מכפרת בצורה גמורה נועדה למנוע מאנשים לזלזל בנושא זה. כלפי מי שנכשל בענין זה נועדה אמירה זו למנוע ממנו לשוב ולחטוא בכך. גם בנוגע לתיקון, אדם לא צריך להתייאש אלא צריך לעשות מה שיכול לתיקון. בנוגע למקומות שמוזכר בהם שלא מהני תשובה או חילוקי תשובה, יש דעות שונות בגדרים האלו. יש דעות שסוברות שכל החילוקים האלו נוגעים רק לתשובה שנעשית מיראה אולם בתשובה מאהבה אין את חילוקי הכפרה ויכולה להיות כפרה גמורה עם תשובה. יש דעות נוספות, שכל מה שמדובר זה על תשובה ללא לימוד תורה אולם לימוד תורה יש בכוחו לכפר גם דברים מאד חמורים.
שאלה: כיצד להכשיר ריאות: ברצוני לדעת כיצד מכשירים ריאות. נאמר לי שיש להוציא את הקרום ואחר כך את הגידים אחד אחד, אך איני בטוחה ואיני יודעת מהם הגידים ואיזה חלקים יש להוציא?
תשובה: מוציאים את כל מה שנראה ככלי דם ומולחים כרגיל. בדרך כלל הבעיה בכבד ולא בריאות.
שאלה: בקשת סליחה חוזרת: אם אדם פגע בי ובא לבקש ממני סליחה וסלחתי לו, והוא חזר על המעשה כמה פעמים. האם אני חייב לסלוח לו?
תשובה: לא, אלא אם כן יתחייב לא לחזור על הפגיעה.
שאלה: טעות בתקיעות אחרונות: המ"ב בס"ק לה בסמן תקצ"ב אומר בסוף: "אבל אם טעה בתקיעות שאחר התפלה אין בכך כלום". האם הוא מתכוין שב-40 תקיעות האחרונות, אם טועים בהן אין צורך לחזור ולתקן או רק ל-10 התקיעות האחרונות? והאם כך פוסקים היום להלכה?
תשובה: כוונתו לתקיעות שאינן על סדר התפילה. 40 לתוקעים רק בחזרת מוסף ו10 לתוקעים גם בתפילת הלחש.
שאלה: ברכה אחרונה על חטיפים: האם על פירות ועל חטיפים שמברכים עליהם אדמה ומזונות מברכים על המחיה? מה הכמות בגרם לברך על המחיה?
תשובה: אדם האוכל שיעור כזית (נפח של קופסת גפרורים או כ-27 גרם, לספרדים) תוך כדי 4 דקות צריך לברך ברכה אחרונה. על פירות מברכים ברכה אחרונה "בורא נפשות", חוץ מפירות משבעת המינים שעליהם מברכים ברכה מעין שלוש ("על העץ ועל פרי העץ"). אם אדם אוכל כמות של כזית חטיפים תוך ארבע דקות הוא צריך לברך ברכה אחרונה לפי סוג החטיף.
שאלה: אדם שלא יברך וסוכה במסע סוכות: 1. בבני עקיבא יש מסע כל שנה בסוכות. מה הדין לגבי סוכה, חייב או פטור? אני מדבר כמובן על אכילת לחם ומזונות. האם מותר שהכל בכל מקרה? 2. היה רעיון בסניף לחלק תפוח בדבש במרכז השכונה כדי לקרב לבבות. האם אין אנו עוברים ב"לפני עוור"? שהרי אסור לתת לאדם אוכל אם ידוע שהוא לא יברך (יש לציין כי הפתרון שאני אברך בקול רם אינו מעשי כי אני לא יכול לברך 200 פעם), האם לבטל או שיש פתרון כלשהו?
תשובה: 1. מותר, שהולכי דרכים פטורים, וגם לחם. זה לא הידור ומידת חסידות להכניס את עצמו למצב זה, אבל מותר. 2. כיוון שהמטרה היא כדי לקרב ויש בזה דרכי ויש תשובה של רבינו תם במסכת כתובות שסיוע לדבר עבירה (שהרי "לפני עוור" דאורייתא אין כאן, כי הברכה היא בלאו הכי דרבנן) נדחה במקרה שעושים דרכי כמו ששאלו פעם בישיבה מסוימת כבא איזה גביר לבקר ולראות מה נעשה שם, וזה היה ביום קיץ. האם לא יגישו לו כוס מים? כיון שבא לתרום למוסד ואם לא יעשו כן יהיה חילול השם אז מביאים לו לשתות אפילו שאינו יודע לברך. וכן במקרה שלכם שאתם מקרבים אותם.
שאלה: החזר מס הכנסה על תרומת נדרים: בעליות לתורה בבית הכנסת בו אני מתפלל הנני תורם סכום מסויים לאחר ברכת "מי שברך ".בעבור שהעולה נתן.וכו' ". הבנתי שמדובר למעשה בנדר,על המתחייב ממנו. בית הכנסת הוא מלכ"ר, מוסד ללא כוונת רווח, אשר התרומות הנתרמות עבורו מזכות את התורם לבקש ניכויי זיכויי מס, ממס הכנסה בגין התרומה. האם מותר על פי ההלכה לבקש עבור התרומות הללו ניכויי זיכויי ממס הכנסה? קבלתי בנושא תשובות שונות, אף אחת מהן אינה חד משמעית.
תשובה: כן, אינני חושב שיש בעיה בכך, כי המדינה מכירה בכך בתור צדקה.
שאלה: מנהגי אזכרה: אמא שלי נפטרה ב-כ"ח חשוון תשסט. אנחנו ממצוא כורדי ומשהו אמר לי שאזכרה יש לעשות רק ב-12 חודש ביום הפטירה. אחותי אומרת שחייבים לעשות אזכרה גם ב11 חודש?
תשובה: בדרך כלל, עושים בשנה הראשונה את האזכרה הגדולה ב-11 חודש. אח"כ ביום השנה ממש שוב אזכרה (לא גדולה). אך טוב שתשאל את זקני עדתך איך אתם נוהגים.
שאלה: בקשת סליחה: א. מישהי פגעה בי קשות, ואני מניחה שהיא תבקש את סליחתי לפני הימים הנוראים. לדעתי, חלק מן הדברים ניתנים עדיין לתיקון או לפחות לשיפור מסוים (לא מדובר בממונות). האם מותר לי לדרוש, כתנאי מחילה, את תיקון הדברים? ב. שמעתי שיש ענין להודיע לאדם שכועסים עליו, כדי לתת לו אפשרות לבקש סליחה. האם הרב יכול להסביר את הענין?
תשובה: א. ודאי. כתוב שמי שפגע בחבירו לא מתכפר לו אפילו אם מבקש סליחה משמים "עד שירצה את חבירו". ולכן חייבת מי שפגעה בך לבקש סליחה ולתקן את העבר ואת אינך חייבת לסלוח לה עד שתרצה אותך. ב. יכול להיות שהפוגע לא מודע לכך שפגע בשני. אם לא נעים אפשר לשלוח שליח שיאמר לו שנפגעת והוא צריך לתקן את עצמו.
שאלה: אזכרה של שנה בחג: חמי נפטר בחג השני של ראש השנה, ב בתשרי בשנה שעברה.השנה אנו אמורים לערוך אזכרה של שנה לפטירה. המשפחה מקדימה את האזכרה ליום שלישי כ"ו באלול (עלייה לקבר, תפילת מנחה וערבית וכן סעודה). האם צריך לעשות גם אזכרה ביום השני של חג ראש השנה יום הפטירה, האם זה מותר?
תשובה: לא, מספיק מה שאתם עושים (אפשר להקדים או לאחר) ולא צריך פעמיים, אבל תאמרו קדיש ביום הפטירה.
שאלה: הזכרת שם ה  בלימוד: כתוב במשנה ברורה שצריך להזכיר שם ה כאשר מופיע פסוק בתוך משנה. מה הדין לגבי חצי פסוק עם שם ה? מה הדין לגבי ילדים בתלמוד תורה שקוראים כמה פעמים כל משנה, האם גם לקרוא כמו שקוראים בתורה או לקרוא בכינוי?
תשובה: לדעתי: לא להזכיר.
שאלה: צניעות בתמונות בנות באינטרנט: מזה זמן רב אני נוהגת להעלות תמונות מגבעות איו"ש לאתרי האינטרנט השונים, על מנת להעלות את המודעות אליהן ולגרום לעוד אנשים להתחבר ולרצות לתמוך ולעזור ביישובן. תמיד השתדלתי שלא להעלות תמונות עם בנות, ואם הייתה תמונה בה בכל זאת הופיעה בת - בדקתי כי היא צנועה (בלבושה ובאופן כללי) והקפדתי על טישטוש פניה כך שלא ניתן יהיה לזהותה. א. האם יש איסור להעלות תמונות של בנות, גם אם פניהן מטושטשות? ב. האם יש צורך למחוק את התמונות שהעלתי עד כה? ג. האם ראוי לציין בראש העמוד בו מופיעות התמונות כי מופיעות בו גם תמונות של בנות או שאולי אם אכתוב כך דווקא ישימו יותר לב לתמונות?
תשובה: לא נראה לי שיש איסור בכך, ויפה שאתם מקפידים על צניעות.
שאלה: הנכנס למוד את גרנו לימינו: בגמרא מסכת תענית דף ח ע"ב כתוב: "הנכנס למוד את גרנו אומר: "יהי רצון מלפניך ה אלוקינו שתשלח ברכה במעשה ידינו בכרי זה". התחיל למוד אומר: "ברוך השולח ברכה בכרי זה". 1) האם אומרים את שם ה זו כלומר שם אדנות? 2) האם בימינו כאשר אני סופר כמה כסף יש לי בקופה יש צורך להגיד את המשפט הזה? 3) האם כאשר אני נכנס לאתר של בנק הפועלים כדי לברר מה היתרה או הגרעון שיש לי, עליי לומר את המשפט הזה? 4)האם כשאני הולך לבנק לברר מה היתרה או מוציא תדפיס, גם צריך מפני עין הרע?
תשובה: 1) אומר שם ה' כי זה דרך בקשה. 2) אם אינך יודע כמה כסף יש ואתה בא לספור נראה שאפשר לומר כן. 3) לא נראה לי. 4) לא נראה לברך שם.
שאלה: כל נדרי בראש השנה: שמעתי על התפילה כל נדרי שאומרים אותה בראש השנה. שמעתי שזה מבטל את כל הנדרים שנשכחו בשנה שעברה. והשאלה שלי לגבי הנדרים שבשנה הבאה, האם זה כל הנדרים, גם אלה שלא ישכחו. ומה אני צריכה לעשות. מספיק שאני אומר את כל התפילה וכל הנדרים בשנה הבאה יבוטלו? ומתי אומרים את התפילה בבוקר או בערב ראש השנה?
תשובה: את תפילת כל נדרי אומר החזן עם הקהל בליל יום הכיפורים. אכן יש בזה התרת נדרים אולם יש לשאול בכל מקרה של נדר רב מאחר ופרטי ההלכות מרובות. בערב ראש השנה נהוג לעשות התרת נדרים בפני שלושה.
שאלה: מיטה חשמלית בשבת: האם אפשר לישון בשבת על מיטה חשמלית (פועלת בעזרת שלט, היא עולה ויורדת מחוברת לחשמל)?
תשובה: אם אתה עושה פעולה - ודאי שאסור להפעיל מכשירים חשמליים בשבת, אבל אם אינך עושה פעולה רק שהמיטה מחוברת לחשמל אין בעיה סתם לשכב על המיטה.
שאלה: הונאת גויים: ביום שישי אחד נתקלתי במקרה בו סודני (מסתנן עבודה הטוען שברח מארצו עקב מלחמה) ביקש לקנות כיפה והתלבטנו האם אפשר לקחת ממנו מאה שקל בשביל כיפה של חמשה שקלים והכסף הולך לישיבה. האם צריך בכוונה להוציא ממנו יותר כסף, והאם זה מותר בדיעבד?
תשובה: לכתחילה אין להונות גם נכרי.
שאלה: פדיון בן ופטור מצומות: נאמר לי כי מי שמשתתף בטקס פדיון הבן פטור מ- 84 צומות. שאלתי היא האם הדבר נכון גם לגבי יום כיפור, והאם גם לגבי נשים?
תשובה: ודאי שלא. יום כיפור ו-4 הצומות על החורבן שהנביא מונה ותענית אסתר יש לצום בין גברים ובין נשים, אלא מדובר על תיקוני תשובה שע"פ המקובלים עושים בצומות, והם יכולים להפטר ע"י פדיון הבן.
שאלה: הלכה ונדרים: 1. אם החלטתי עם עצמי שאני רוצה ללכת לפי דעתו של רב מסוים (עשה לך רב) באינטרנט, האם הדבר נחשב נדר? יכול להיות שאמרתי זאת בשפתיים ולא רק בלב, אך אינני זוכרת זאת (אני יותר בכיוון שאמרתי את זה בשפתיים אך לא בטוחה במאה אחוז). אני עדיין הולכת בעיקר לפי דעתו, אך לעיתים מתייעצת גם עם אחרים. האם זה נדר שעלי להתיר? ובכלל, מה נחשב כנדר? אם אני אומרת משהו בשפתיים ולא בלב, האם זה באופן ישיר הופך לנדר? כי הבנתי שיש פורמט מסוים לנדר. 2. איפה ניתן לעשות התרת נדרים בערב ראש השנה? אני מאוד רוצה לעשות ולא יודעת איך ואיפה. שבוע טוב, שנה טובה, וגמר חתימה טובה!
תשובה: זה לא נדר. את יכולה למנות שליח שיבקש בשמך להתיר את נדרייך בערב ר"ה בביכנ"ס בו הוא מתפלל.
שאלה: טילטול טיטול בשבת: היינו בישוב מעלה רחבעם. בשבת בבוקר לקחתי את ילדיי לתצפית שהיא מחוץ לתחום השבת. כאשר עלנו גיליתי כי אני חייבת להוריד לביתי את הטיטול. להשאיר את הטיטול למעלה לא נעים, לעלות במוצ"ש - כמעט בלתי אפשרי, אז השאלה האם מותר לטלטל אותו ואם כן באיזה צורה?
תשובה: רק אם יש עירוב מותר, ואם לא, אז אסור.
שאלה: שימוש בסודה לשתיה בשבת: בזמן האחרון אני משתמשת בסודה לשתיה במקום דיאודורנט - שופכת קצת אבקה על יד רטובה, משפשפת שיווצר כמו משחה ממרח ואז שמה בבית השחי. האם זה מותר לעשות בשבת?
תשובה: אם זה נוזלי מותר, אך אם זה משחה ממש אסור משום ממרח.
שאלה: קשר ציצית בשבת: פעמים קורה שהקשר האחרון של ציצית הותר אבל לא לגמרי. האם מותר לחזק אותו בשבת או לא?
תשובה: אסור. אפשר רק לקשור חלש (קשר אחד) בלי להצמיד לקשר שמתחתיו. הרב יאיר וסרטיל
שאלה: תפילין בברית מילה: האם אבי הבן צריך להניח תפילין בעת עריכת הברית, גם כשהיא נערכת אחה"צ?
תשובה: לא צריך להניח תפילין אך ראוי לעשות כן, וכן המנהג בירושלים.
שאלה: תפילות בראש השנה בתקופת הריון: אני חלשה. קשה לי מאוד לעמוד הרבה זמן וכד. רציתי לשאול, האם בזמן מוסף של ראש השנה, במקרה וארגיש חולשה, האם אוכל להתיישב? מה לגבי שתיה, האם אוכל להביא איתי בקבוק מים ולשתות במקרה וארגיש חולשה? מראש, וכתיבת וחתימה טובה.
תשובה: מותר לשבת ברגע שיהיה קשה לך. גם לשתות מותר אולם אל תעשי זאת בפרהסיה. קבעי את מקומך בסוף העזרה, שלא תתיישבי בפני כולן.
שאלה: "ראובן בכורי אתה": כידוע, אנו למדים כי יעקב אבינו לא ראה טיפת קרי מימיו מקריאתו לבכורו ראובן "ראשית אוני". והנה בתהילים, פרק ק"ה פסוק ל"ו, קורא המשורר לבכורי מצרים "ראשית אונם". לכאורה אנו אמורים ללמוד מכך שגם המצרים, אשר ידוע לנו על טומאתם, לא ראו טיפת קרי מימיהם. כיצד מתיישבים הדברים?
תשובה: "און" הוא כח ההולדה. וכשכתוב "ראשית אוני" הכוונה היא על פי הפשט לבכור, הילד הראשון שיצא מכח האדם. כך גם המשמעות בתהילים על פי ההקבלה לבכור: "ויך כל בכור בארצם ראשית לכל אונם". במדרש דרשו שאצל יעקב הכוונה גם שלא ראה קרי מימיו. התורה תמימה על הפסוק מפרש שמאחר ואין אשה מתעברת מביאה ראשונה, הכוונה שלא ראה קרי מימיו. דרך המדרש לדרוש במקום הצריך ואין מכאן ללמוד למקומות אחרים. ואולי אפשר לומר, שח למדו זאת מכך שיעקב אבינו מתבטא באופן אישי ובלשון יחידי - "ראשית אוני" - ההתחלה לכח ההולדה שלי. ואילו אצל מצרים זה בא בצורת ריבוי - "ראשית לכל אונם" - התוצר הראשון מכל כוחות ההולדה שהם הפעילו.
שאלה: חק לישראל בפרשת האזינו: מתי קוראים את קריאת חוק לישראל בפרשת האזינו בשבוע זה או בשבוע הבא?
תשובה: בשבת הבאה, כי היא פרשת האזינו ואילו שבת זו שבת ר"ה היא.
שאלה: אזכרה משותפת: רציתי לשאול אם מותר להקדים מועד אזכרה. מדובר במקרה ובו שני ההורים נפטרו בהפרש של כ-11 חודש. זו השנה השניה לפטירת האב והשלישית לפטירת האם. מדובר בזוג הורים צעירים יחסית (55 ו-60) והילדים רוצים לקיים אזכרה משותפת, לא מתוך עצלות חלילה להגיע פעמיים בחודש לבית העלמין אלא כיוון שנראה לילדים ראוי לקיים אזכרה משותפת כפי שחייהם של ההורים היו חיי שיתוף ואחוה ולא יכלו האחד בלי השני בחייהם. האזכרה של האב אמורה להיות ב- יח תשרי והאזכרה של האם ב-י"א חשון. האם ניתן לעשות את האזכרה לשניהם ב- י"ב תשרי לפני חג הסוכות? אולי חשוב לציין שמדובר במשפחה מעדות המזרח.
תשובה: כיון שלא מדובר באזכרה של השנה הראשונה, מותר לעשות לשני ההורים אזכרה אחת.
שאלה: מניין וסעודה בברית מילה: א. האם חייבים מניין כדי לקיים את טקס ברית מילה? ב. האם חייבים סעודת מצווה עם נטילת ידיים לאחר הברית או מספיק כיבוד קל?
תשובה: א. לא צריך. ב. יש בזה מצווה. אם אינכם רוצים, אפשר להגיש כיבוד קל. אבל סעודה זאת נחשבת לסעודת מצווה בכל אופן (גם בלי נטילת ידיים).
שאלה: פגם בעדות קידושין: אני כהן והתגרשתי מאשתי שאינה מותרת לי אלא אם כן נמצא פגם בקידושין כך הובא לידיעתי. אחד העדים לרווקותי, מתוך שניים, הינו אדם הלוקה בנפשו. האם עובדה זו יכולה לפסול את הקידושין?
תשובה: פגם בעדות הקידושין הוא אם אחד מעדי הקידושין הינו פסול לעדות. עדי הקידושין הם העדים שנכחו בחופה וראו את מסירת הטבעת מיד החתן ליד הכלה ושמעו אותו אומר "הרי את מקודשת לי בטבעת זו". עדי הרווקות הם עדים שבאו להעיד ברבנות שהינך רוווק לצורך הרשמה לנישואים, והם אינם עדי הקידושין. לכן, אף אם אחד מהם היה פסול, היות ואין קשר בינם לבין עדות מעשה הקידושין עצמו, הרי שהקידושין תקפים ללא פגם אלא אם כן יוכח שישנו פגם באחד מעדי הקידושין עצמם. הרב ניר אביב
שאלה: אתר אינטרנט הפועל בשבת: יש לי אתר אינטרנט לעיון בדברי קודש. ניתן באתר לקרוא ולהוריד סרטונים של שעורי תורה. רציתי לדעת, האם ישנה עבירה בזה שהאתר "פתוח" גם בשבת וכל אחד יכול להכנס ולעיין ולהוריד קבצים. לי אין כל עניין בכך שיכנסו בשבת. פשוט הוא נשאר פתוח עבור משתמשים בחו"ל שאצלם השבת עדיין לא נכנסה או כבר יצאה. אני יודע שיש היום חברה המאפשרת "לסגור" את הכניסה לאתר בשבת לפי השעון המקומי של המשתמש. אך חברה זו גובה סכום כסף יחסית גבוה שיכביד עלי. האם חובה עלי להשתמש בשרותם או לחילופין "לסגור" את האתר בשבת?
תשובה: אינני חושב שיש בזה מסייע לדבר עבירה, כי אתה לא מכריח אף אחד להכנס לאתר. ודאי שיש מידת חסידות אם היה אפשר לגרום שהאתר יהיה סגור בשבת לפי כל מדינה, אבל אין לך שום עבירה.
שאלה: אישה שהרתה ללא נישואין צריכה גט?: אישה שהרתה לגבר ללא נישואין ולבסוף החליטו להיפרד ואותו הגבר מכיר באבהותו: 1) האם יכולה להנשא לגבר אחר מבלי לקבל גט מאבי הילד? 2) אם נישאה לגבר אחר מבלי לקבל גט מאבי ילדה ונולדו להם ילדים - האם ילדיהם ייחשבו ממזרים?
תשובה: אם לא נערכו נישואין פרטיים ביניהם אין בעיה לאשה להינשא לגבר אחר, וילדיהם אשר יולדו להם אינם ממזרים. אם עשו נישואין ביניהם, בין נישואין הלכתיים בין נישואין פרטיים או אזרחיים, יתכן שיש בעיה ועליכם לפנות מיד לבית הדין האזורי על מנת שיסדיר את העניין. בכל מקרה, אף אם לא נערכו נישואין כלשהם בין האשה לגבר הראשון, על האשה לדעת שבזה שנבעלה לראשון עשתה מעשה חמור מאד ועליה לעשות תשובה, כיון שנבעלה בעילה אסורה בעילת זנות, וקרוב לוודאי שאף הייתה נידה בזמן שנבעלה לגבר הראשון וזהו איסור כרת. התשובה היא קודם כל חרטה על מעשה העבירה, ואחר כך וידוי, וקבלה לעתיד לא לשוב על המעשה. ובוודאי שעליה לחיות עם בעלה חיי טהרה, ולטבול במקוה לאחר ימי טומאה, ואם אתם זקוקים להדרכה בעניין ניתן לפנות שוב. והבא להיטהר מסייען בידו מן השמים, שנזכה לתשובה שלמה, ולהיכתב לחיים טובים ול הרב ניר אביב
שאלה: ריבית ועוד מספר נושאים: 1) האם מותר לקחת ריבית מבנק (אם אני מפקיד כסף בתוכנית חיסכון ) במקרה ואין לי עסק או מקרקעין וכו? 2) האם מותר לי להחזיר כסף לחבר שלי ביחד עם ריבית שהרווחתי מבנק (חבר שלי הפקיד כסף בחשבון שלי ולא הלווה לי אותו וביקש שאני אסגור אותו בתוכנית חיסכון ואני עכשיו מתכנן להחזיר לו את כל הכסף וריבית)? 3) האם אני מחויב להודיע לנהג אוטובוס (של אגד) שסכום שהוא מבקש עבור נסיעה הוא קטן יותר מסכום שרשום באתר של אגד? אני נוסע במסלול הזה לעתים קרובות ואף נהג לא יודע (או לא מבקש) סכום שרשום באתר ומבקש פחות. 4) אני עובד במשרד ממשלתי. האם מותר לי להשתמש לצרכים אישיים בכל מני דברים שלא מקפידים עליהם (לקחת לשימוש אישי גומיה או עיפרון מדי פעם ולא באופן סדיר)?
תשובה: 1. כל הבנקים הידועים עובדים היום על ידי היתר עיסקה, ולכן אין איסור ריבית בקבלת רווחים מהם. 2. אם הכסף של חברך היה נפסד או נאבד מי היה נושא בהפסד, אם אתה אז הכסף נחשב הלוואה ואסור, ואם חברך אז אתה נחשב רק כשלוחו, והיות וכאמור הבנק עובד ע"פ היתר עיסקה, אז מותר. 3. משיחה עם נציג אגד נראה שהנהגים יודעים מה שהם עושים, ולעיתים הם מעודכנים במחיר הנכון והמחיר המופיע באתר הוא שגוי, לעיתים המחיר באתר נכון אך רק לתחנה מסויימת ואם אתה עולה לאוטובוס בתחנה הבאה אתה משלם פחות. נציג אגד נתן לי את המספר של מחלקה לתלונות הצבור על מנת שתוכל אם תרצה לשאול ביתר פירוט ולקבל הסברים על הקו שאתה נוסע בו: 039142010, ניתן להתקשר החל מיום שלישי י"א תשרי בין השעות 9-13. 4. עליך לשאול את בעל הסמכות בעניין מהו נוהל השימוש בציוד לצרכים אישיים, ואם יאמר לך שישנם דברים שמותר לקחת באופן לא קבוע אז מותר. ללא קבלת רשות מפורשת זה גזל ממש. הרב ניר אביב
שאלה: חיבור ברכת כלה: אבי נפטר לפני שנתיים וחצי. האם בברכת הכלה שאני מחברת מותר להזכיר לי להזכיר אדם שנפטר? אודה לכם על תשובתכם בהקדם.
תשובה: כן, בודאי. ואף עדיף להזכיר שמות ההורים שנפטרו בעת החתונה.
שאלה: מתן מזון ללא הכשר ליהודי שאינו שומר כשרות: האם מותר לתת מזון ממתקים ללא הכשר ליהודי שאינו שומר כשרות?
תשובה: לא, כי זה מסייע לדבר עבירה, ויהודי אע"פ שחטא - ישראל הוא ואסור להכשילו בדבר עבירה. אלא אם כן הוא מומר, שלפי שיטת הש"ך אין איסור, אבל הרוב אינם כך.
שאלה: איך להתנהל עם מעשר כספים: פעמים רבות קורה שאנחנו נותנים מעשר כספים ממינוס-כיוון שההוצאות רבות מההכנסות.האם ראוי לנהוג כך? ועוד שאלה-כעת לפני החגים קניתי לי בהוראת בעלי-ביגוד לחג.כמובן זה הכניס אותנו למינוס נכבד.יש לי צורך ממשי בבגדים ובאמת שאין לי מספיק ביגוד.האם היה ראוי שלא אקנה ביגוד ובכסף אתן מעשר? (שהרי זה הכניס אותנו למינוס משמעותי) ושאלה אחרונה:יש לנו בן בכיתה ה ושתי בנות בכיתות ג וא -על כולם אנחנו צריכים לשלם כ-700 ש"ח בחודש לבית הספר-תוספת שעות תורניות.האם זה יכול להחשב מעשר?-די קשה לנו להתנהל כלכלית גם בלי לתת שום מעשר.
תשובה: אני אענה על השאלה האחרונה והיא התשובה לשאר השאלות. לחינוך הילדים מותר לשלם מכספי מעשר, ובודאי כשמדובר בחינוך נוסף על החינוך הפורמלי, ולכן אם תשלמו את הכספים שאתם משלמים על חינוך ילדיכם מכספי מעשר, מן הסתם לא תצטרכו לשלם יותר.
שאלה: נסיעה עם נהג מונית בחו"ל בשבת: אני נמצא עם אמי בקולמביה בהמתנה להשתלת כבד. בית הכנסת נמצא במרחק רב. האם מותר לי ולאמי לנסוע עם מונית שהנהג בה כמובן הינו גוי? האם ישנה מחלוקת בעניין זה?
תשובה: אמירה לגוי אסורה לכל הדעות, רק לצורך ריפוי חולה התירו אך לא לצורך אחר.
שאלה: פניה לערכאות: יש חוק במדינה הנקרא "חוק הספאם" מי ששולח פרסומות לאימייל או לסלולרי ואתה לא ביקשת צריך לשלם 1000 עבור כל הודעה. ההליך לקבלת הכסף הוא בבית משפט. יש חברה ששולחת לי הודעות. ביקשתי שלא ישלחו ובכל אופן הם ממשיכים. האם אני יכול להגיש נגדם תביעה ולקבל כסף?
תשובה: החוק מחייב את החברות בשוק אף מבחינה הלכתית, היות ובאו לעבוד ולפעול על דעת החוק וקבלוהו על עצמן ויודעות שאם ינהגו לא כשורה יאלצו לשלם. מה עוד שזו תקנה לטובת הצבור, שבזה אנו אומרים דינא דמלכותא דינא (ש"ך חו"מ שנו ס"ק י'), משום שבית דין גם היה מתקן כעין זה. לעניין מקום התביעה, צריך לתבוע בבית דין ואם יסרבו לבוא יתן בית הדין רשות בכתב לתבוע בערכאות. אולם אם מראש ברור כשמש שיסרבו, ניתן לתובעם ישירות בערכאות (פת"ש חו"מ סימן כ"ו). הרב ניר אביב
שאלה: יוחסין של לווים: א. לוי שנשא גיורת - האם פגם את יחוס בניו, האם בניו לויים לכל דבר? ב. כתובה ובה ראיה להיות האישה גיורת - האם זו ראיה מספיקה ליהדות?
תשובה: א. לא, רק לכהן אסור לשאת גיורת, ולוי נחשב לעניין זה כישראל. ב. צריך לבדוק, אם זו רבנות מסודרת אז זו ראיה, אבל אם זה רב לא מוכר אז יש לחשוש שמדובר ברב רפורמי וכדומה והגיור אינו גיור אורתודוכסי. בארץ בד"כ יש להניח שמדובר ברבנות מסודרת, אבל בחו"ל יש חששות עוד יותר. אי אפשר להוציא כלל גורף, תלוי בטיב מסדר הקידושין ויש לבדוק בכל מקרה לגופו. כמו שנוהגים שגיורת שמגיעה מחו"ל להינשא יש מחלקה ברבנות של השר לענייני דת שבודקת האם אפשר לסמוך על הגיור שעברה, האם הוא מבי"ד מוכר, כי א"א לסמוך על כל רב שחותם בחו"ל וודאי יש לבדוק.
שאלה: לשיר "מכניסי רחמים": רציתי לשאול את דעתך לגבי הפיוט בסליחות "מכניסי רחמים". גיסי אמר לי שהרב צבי יהודה לא היה אומר אותו. וחבר שלי מישיבת הר עציון אמר ששם אומרים שזה עבודה זרה, כי זה לפנות אל המלאכים. אז רציתי לדעת מה דעת הרב בנושא? האם אפשר ומותר לומר את הפיוט, ולשיר את השיר? ומה דעת הרב צבי יהודה בעניין? הרב ושנה טובה
תשובה: לא ידוע לי שהרב צבי יהודה לא אמר את הפיוט מכניסי רחמים. בישיבתנו שרים את הפיוט הזה בליל ראשון של סליחות.
שאלה: אמירת מכניסי רחמים בסליחות: האם מותר לומר בסליחות "מכניסי רחמים", ולמה יש כאלה שאוסרים? ואם מותר, למה לא חוששים לאוסרים? אם אפשר אשמח לקבל הסבר קצת מפורט ומקורות. כתיבה וחתימה טובה
תשובה: הבעיה התעוררה עוד בדורות הקודמים. הרמב"ם וסיעתו (דומני שגם המאירי) אומרים לפי מדרש שאומר "כל הנקרא בשמי ינצל" - אמר הקב"ה שלא לפנות לא לגבריאל ולא למיכאל אלא אל הקב"ה באופן ישיר כמו בתפילה שהיא ישירות לבורא העולם. ולכן הם מתנגדים לפיוט שפונה למלאכים ויש פה מעין פניה לאמצעי. ראשונים אחרים אומרים שאין פה תפילה למלאכים אלא שמבקשים שהם יהיו מליצי יושר עבורינו להביא את התפילות לפני בורא עולם. אלו הם 2 השיטות, ומי שעושה כך לא משתבש ומי שעושה כך לא משתבש וכולם כוונתם לטובה.
שאלה: בית ספר תיכון: אני לומד בבית ספר תיכון שיש בו הרבה פריצות (בלבוש). ההורים שלי משלמים עליו ממש לא מעט כסף כל חודש, ובחודש הזה הם כבר שילמו (כלומר את החשבון החודשי). השאלה שלי היא כזו, האם מותר לי ללכת לבית ספר הזה בכל זאת?
תשובה: אם אתה שואל האם מותר לך לעבור איסורים. התשובה אסור לך גם אם צריך להפסיד כסף בעבור זה. אך השאלה יותר כללית היכן עליך ללמוד. אתה צריך להתאמץ ללמוד במקום שמחנך בצורה הטובה ביותר לשאיפה לתורה ויראת שמים וקיום מצות בשלמות.
שאלה: השריית בגד בשבת: בגד של תינוק, שמלוכלך מאוד בליכלוך ממשי, האם מותר להשרות את הבגד בשבת במים קרים עד מוצאי שבת? המטרה בהשרייה: 1. שלא יסריח החדר מהליכלוך הדבוק לבגד. 2. אם אשאיר את הלכלוך להתיבש על הבגד, יש סיכוי גדול שלא ירד בכביסה אחרי שבת, ואצטרך לזרוק הבגד.
תשובה: השריית בגד בשבת אסורה. את יכולה רק להסיר את הלכלוך ללא מים ולרסס בחומר מדיף ריח רע.
שאלה: אכילת מזון לא כשר כדי למנוע עגמת נפש: לאחרונה הגיעה לאוזניי מקרה שבו בתכנית ריאליטי מפורסמת ("הישרדות") הועמד אדם המקפיד על כשרות במשימה קבוצתית במסגרת התחרות בה היה עליו לאכול מזון לא כשר. האדם התחבט בנפשו מכיוון שאי אכילת המזון תוביל להפסד הקבוצה ועגמת נפש של חבריו, ולבסוף אכל את המזון בטענת "דרך ארץ קדמה לתורה". חברי טען בפניי שמותר לאכול מזון לא כשר במקרים מסוימים על מנת להימנע מפגיעה באחר. אני טוען שאסור בכל מקרה לאכול למעט מקרים של פיקוח נפש. שאלתי היא- האם קיימים היתרים בהלכה לאכילת מזון לא כשר במצבים מסוימים ומהם?
תשובה: אסור היה לאכול את המאכל, מפני שמניעת עגמת נפש אינה דוחה איסורים. המשמעות הפשוטה של המושג 'דרך ארץ קדמה לתורה' היא שכדי שהתורה תיקלט בצורה נכונה בנפש האדם יש צורך בהנהגות ומידות ישרות של דרך ארץ. בלעדיהן, אדם יכול לקיים את כל מצוות התורה אך להתאימן למידותיו המקולקלות, לפרש אותן בצורה שנוחה לו ושאר מרעין בישין. אולם הנהגה של דרך ארץ אינה דוחה מצוה מהתורה, אלא אם כן מדובר בדבר שאינו מצווה מחוייבת אלא הידור וחומרא שאז בדרך כלל הנהגת דרך ארץ קודמת, וכן למעט 'כבוד הבריות' שדוחה מצוות אם מדובר ב"שב ואל תעשה", והדוגמא המובאת לכך היא אדם שהולך לשחוט את הפסח, ובדרכו פגש במת שאין מי שיטפל בו, שאז מצוה עליו לקברו למרות שעל ידי כך הוא לא יוכל להקריב את קרבן הפסח. דוגמא נוספת היא אדם שרואה אבידה, אך הטיפול בה כרוך בביזיון מצידו, כגון שהוא צריך לשם כך לחטט בפח הזבל, שאז אינו מחוייב להגביה את האבידה (עיין במסכת ברכות דף יט ע"ב). פירוש המושג 'כבוד הבריות' שדוחה מצוות בשב ואל תעשה הוא כפשוטו - מצב של פגיעה בכבוד האדם ובצלם אלוקים אשר לו, אולם אין הוא כולל צער ועגמת נפש. ביחס למקרה שתיארת, חכם עיניו בראשו והיה צריך מראש לא להשתתף בתחרות אכילה שיתכן ויהיה בה מזון לא כשר. והוא רחום יכפר עוון לשבים, חג שמח הרב יעקב כהן.
שאלה: הגדרת מפני שיבה תקום: מהי הגדרת שיבה ע"פ הציווי הקיים "מפני שיבה תקום"? אני מוצא את עצמי מדי יום בדרכי הארוכה לעבודה (כשעה וחצי) הלוך ושוב בתחבורה הציבורית הצפופה והעמוסה בת"א, מציע את מקום מושבי לאנשים המבוגרים ממני (בזמן שחיילים ותלמידים צעירים כלל לא משיטים ליבם לעניין זה). אני יודע שיש בכך קידוש שם שמיים, אך אני מוצא את עצמי כל הזמן מתלבט מיהו הראוי שאקום בפניו, ועסוק בזה כל זמן הנסיעה בזמן שאני יכול להקדיש את זמני לקריאת תהילים ולימוד? לא ברורה לי הסוגיה אולי לא צריך לקום בפני כל מבוגר ממני, מצד שני, איני רוצה לחלל שם שמים.
תשובה: מגיל 60 והלאה צריך לקום.